**PRAVILNIK O SIGURNOSTI I UVJETIMA SUDJELOVANJA**

Svi natjecatelji na utrci Skok u jesen traila dužni su pridržavati se sljedećih pravila i propisa organizatora utrke. Organizator utrke je Bedekovčanska udruga mladih i zadržava pravo promjene istih iz razloga povećanja sigurnosti natjecatelja na utrci. Svi natjecatelji svojom prijavom prihvaćaju sva pravila i propise u niže navedenim člancima.

**Članak 1.**

**Uvjeti sudjelovanja na utrci / opća pravila**

Svi natjecatelji moraju biti stariji od 18 godina.

Natjecateljima mlađima od 18 godina dozvoljeno je natjecanje jedino uz pratnju punoljetne osobe koja je odgovorna za maloljetnog natjecatelja.

Pratitelji maloljetnih natjecatelja potpisuju Izjavu da su odgovorni za maloljetne natjecatelje.

Svi natjecatelji svojom prijavom izravno su suglasni da će se na utrci natjecati na vlastitu odgovornost i da su upoznati sa pravilima utrke kojih će se pridržavati radi svoje osobne i sigurnosti ostalih natjecatelja i organizatora te da su upoznati sa mogućim rizicima koje ovo natjecanje sadrži.

Svojom prijavom natjecatelji se odriču mogućnosti prenošenja odgovornosti na organizatora utrke bilo prema natjecateljima ili trećim osobama.

Organizator nije odgovoran za bilo kakvo oštećenje opreme ili za izgubljene/ukradene stvari natjecatelja tijekom natjecanja.

Svi natjecatelji koji se natječu na utrci moraju biti zdravstveno osigurani.

**Članak 2.**

**Kategorije, bodovanje i ukupni poredak**

Na utrci natjecatelji se mogu natjecati u dvije kategorije.

U svim kategorijama poredak je odvojen za muškarce i žene.

**Članak 3.**

**Mjerenje vremena**

Vrijeme se počinje mjeriti sa znakom starta te se zaustavlja prolaskom kroz ciljnu liniju.

Organizator utrke je službeni mjerioc vremena.

Vrijeme za dolazak na kontrolne točke i na cilj određeno je u pisanim instrukcijama.

Dolazak na kontrolnu točku ili cilj poslije limitiranog vremena vodi se kao diskvalifikacija.

**Članak 4.**

**Prijava i startnina**

Prijava za utrku: na način kako to propisuje organizator pojedine utrke.

Uplata startnine: na način kako to propisuje organizator pojedine utrke.

**Članak 5.**

**Oprema**

Natjecatelji moraju imati propisanu obaveznu osobnu opremu.

Obavezna oprema sadrži sljedeće: a) mobitel b) startni broj (od strane organizatora na dan natjecanja) c) čašu za tekućinu na okrepama

GPS JE DOZVOLJEN!

Organizator pridržava sva prava da provjeri sadržaj obavezne osobne opreme bilo kojeg natjecatelja u bilo koje vrijeme utrke.

**Članak 6.**

**Obavezni dokumenti**

Natjecatelji sa sobom moraju imati sljedeće dokumente (ili njihove kopije):  
a) Osobna iskaznica

**Članak 7.**

**Pravila diskvalifikacije**

Nepridržavanje, ignoriranje ili nijekanje Pravila i propisa natjecanja.

Nepoštivanje pisanih uputa i instrukcija utrke.

Bilo kakvo nesportsko ponašanje koje ugrožava ili dovodi u pitanje reputaciju utrke te uništava privatnu imovinu ili imovinu organizatora.

Nemogućnost nastavka utrke iz bilo kojeg razloga.

Korištenje zabranjenih puteva, zabranjene opreme te primanje pomoći sa strane.

Korištenje bilo kakvih prijevoznih sredstava rezultirat će diskvalifikacijom natjecatelja

**Članak 8.**

**Odustajanje**

Natjecatelj može odustati tijekom cijele utrke.

Natjecatelj je OBAVEZAN o tome obavijestiti organizatora.

Organizator utrke osigurat će zbrinjavanje odustalih natjecatelja i eventualnu potrebnu medicinsku pomoć.

**Članak 9.**

**Ekološka pravila**

Natjecatelji tijekom utrke ne smiju paliti vatru, zagađivati okoliš te uništavati floru i faunu.

Natjecatelji ne smiju bacati otpad već su obavezni otpad nositi sa sobom. Sve što pakiraju na početku utrke natjecatelji moraju imati i na cilju utrke.

Zabranjeno je odlaganje smeća na bilo kojoj destinaciji između starta i cilja utrke.

Za svako narušavanje navedenih propozicija, natjecatelj će biti diskvalificiran

**Članak 10.**

**Sponzori**

Sponzori se mogu oglašavati na cjelokupnoj osobnoj opremi natjecatelja koja nije rezervirana za oglašavanje sponzora pojedine utrke.

**Članak 11.**

**Sigurnost**

Natjecatelji moraju imati svu obaveznu osobnu opremu propisanu od strane organizatora.

Natjecatelji moraju imati sve potrebne dokumente koje organizator zahtjeva.

Natjecatelji su dužni pridržavati se svih pisanih i usmenih uputa od strane organizatora.

Natjecatelji se moraju držati svih pravila navedenim u pravilima utrke.

U slučaju nezgode, natjecatelji koji se nađu u blizini unesrećenih dužni su pomoći natjecateljima u nevolji.

Organizator ne garantira spašavanje ozlijeđenog u brzom vremenskom roku zbog nepristupačnosti terena ili mogućih nepovoljnih vremenskih uvjeta.

Organizator utrke ima pravo ne dopustiti daljnje napredovanje i natjecanje ukoliko smatraju da bi to ugrožavalo sigurnost natjecatelja ili same utrke.

Načini dozivanja u pomoć: bljeskanjem, zviždanjem, vikanjem (6 x u minuti / svakih 10 sec.). Slijedi stanka od 1 minute, nakon toga se ponove znakovi 6 x u minuti. Odgovor daju oni koji su vidjeli ili čuli znakove. Daju znakove 3 x u minuti (svakih 20 sec.). Nakon stanke od 1 minute odgovor se ponavlja sve dok onaj koji zove u pomoć ne prestane davati znakove.

**Članak 12.**

**Promjena staze**

Organizator utrke pridržava sva prava promjene redoslijeda kontrolnih točaka te može skratiti vrijeme i dužinu trajanja utrke ukoliko to nalažu vremenske prilike i ukoliko je ugrožena sigurnost natjecatelja.

**Članak 13.**

**Protesti i žalbe**

Svi protesti i žalbe moraju se proslijediti organizatoru utrke u pisanom obliku po završetku natjecanja. Najkasnije 24 sata nakon završetka utrke.

Organizator je dužan odgovoriti na žalbu u roku od 2 dana nakon primljene žalbe.

**Članak 14.**

**Suglasnost o medijskoj slobodi**

Prijavom za utrku natjecatelji su suglasni da cjelokupni snimljeni filmski i fotografski materijal može biti javno prikazivan i korišten u promotivne svrhe utrke.

Organizator utrke pridržava sva prava za korištenje, kopiranje i distribuiranje svih snimljenih video i foto materijala.

**Članak 15.**

**Oslobađanje organizatora od odgovornosti**

Prijavom za utrku natjecatelji oslobađaju organizatora utrke od bilo kakve odgovornosti za bilo kakav imovinski i neimovinski gubitak, ozljedu ili oštećenje pretrpljenu u svezi sudjelovanja u natjecanju.